Mar de Bèrra
La mar de Bèrra o l'estanh de Bèrra es un estanh d'Occitània, en Provença, que comunica amb lo litorau mediterranèu per lo canau de Caronta. 

Dempuei lo sègle XX, la mar de Bèrra es venguda una granda zona industriala que s'es liada estrechament a la metropòli de Marselha, qu'es un pauc pus a l'èst. 
Compren en particular:
 l'aeropòrt de Marselha-Provença, dins la comuna de Marinhana. 
 lei refinariás de petròli de La Meda, de Bèrra e de L'Averat. 
 lo complèxe siderurgic de Fòs de Mar.

Lei vilas pus importantas de l'estanh son Bèrra de l'Estanh, Vitròla, Marinhana, Lo Martegue, Istre, Miramàs e Sanch Amàs.

Geografia

Geologia e morfologia 

L'Estanh de Bèrra cuerb una superficia d'aperaquí 155 km². L'estanh principau ocupa la partida centrala situada entre Lo Martegue, Sant Mitre dei Barris, Istre, Sanch Amàs, Bèrra e Castèunòu dau Martegue. Son substrat  rocassós, que se situa generalament a 25-30 m de prefondor, es compausat de doas depressions principalas que son mai ò mens centradas sus lei mitats nòrd e sud. A l'èst, un fons pus aut separa aquelei depressions de la cavitat ocupada per l'Estanh de Vaïna. Situat entre Bèrra, Ronhac, Vitròla dau Martegue e Marinhana, aquel estanh es un bacin segondari en cors de separacion de l'estanh principau. Au sud, una faissa de dunas separa l'Estanh de Bèrra e l'Estanh de Bolmont. D'un biais generau, lei relèus dau substrat son esconduts per lo vas. D'efiech, dempuei au mens  ans, l'Estanh es una zòna de sedimentacion importanta qu'es pauc a pauc comolada per leis alluvions portats per lei corrents d'aiga que se gitan dedins. Uei, la prefondor maximala es de l'òrdre de 9 m. Ansin, a tèrme lòng, l'Estanh de Bèrra deuriá se fragmentar en estanhs pus pichons per venir una region palunosa.

La formacion de l'Estanh de Bèrra es lo resultat de l'erosion fluviala per lei ribieras localas (Durença, Lar, etc.) dins de terrens sedimentaris d'origina cretacèa. La fin dei periòdes glaciaris pus recents, entraïnant una aumentacion dau debit dei ribieras, constituïguèt lei periòdes principaus de la formacion dau bacin. De mesuras geologicas dins lo sector dau canau de Caront mòstran ansin, sota lei jaç de vas, la preséncia d'un paleotalweg qu'anava dei bocas de Lar fins au Golf de Fòs en passant per lo nòrd de la Meda. La formacion de l'estanh actuau s'acabèt durant lo Subboreau amb l'estabilizacion dau nivèu de la mar.

Annèxas

Liames intèrnes

Bibliografia

Nòtas e referéncias 

Provença
Lac d'Occitània